b'\n_START_ARTICLE_\nLangholt (by)\n_START_SECTION_\nHorsens-Hammer sognekommune\n_START_PARAGRAPH_\nHorsens-Hammer var et sognedistrikt (pastorat), fra 1867 en sognekommune. Hammer Sogn var oprindeligt hovedsognet, men pr\xc3\xa6steg\xc3\xa5rden blev i 1877 flyttet til Horsens, s\xc3\xa5 Hammer Sogn blev anneks til Horsens Sogn. Horsens-Hammer sognekommune havde 6040 indbyggere ved kommunalreformen i 1970, hvor den blev indlemmet i Aalborg Kommune.\n_START_SECTION_\nS\xc3\xa6bybanen\n_START_PARAGRAPH_\nHorsens fik jernbanestation p\xc3\xa5 S\xc3\xa6bybanen (1899-1968), men den blev opkaldt efter hovedg\xc3\xa5rden for at undg\xc3\xa5 forveksling med Horsens i \xc3\x98stjylland. Langholt Station havde \xc3\xb8perron, oml\xc3\xb8bsspor og separat l\xc3\xa6ssespor med stikspor og brolagt l\xc3\xa6ssevej. I banens sidste \xc3\xa5r var stationen nedrykket til trinbr\xc3\xa6t. Stationsbygningen l\xc3\xa5 for enden af vejen Pindsk\xc3\xa6ret, men er revet ned. Banens trac\xc3\xa9 er bevaret p\xc3\xa5 Langholt Banesti, som str\xc3\xa6kker sig 1\xc2\xbd km mod vest fra enden af vejen R\xc3\xb8nh\xc3\xb8j.\n_START_SECTION_\nStationsbyen\n_START_PARAGRAPH_\nP\xc3\xa5 det lave m\xc3\xa5lebordsblad fra 1900-tallet ses desuden hotel og mejeri ved stationen. I slutningen af 1900-tallet blev byens navn \xc3\xa6ndret til Langholt.'